Vordingborgbåden
Vordingborgbåden er en af de meget få bevarede robåde fra middelalderen. Den er bygget i anden halvdel af 1300-tallet og blev fundet i 2012 i forbindelse med genetableringen af middelaldervoldgraven omkring Vordingborg Slot.
I båden, der er 5,5 m lang og 1,3 m bred, er der plads til to roere med én åre i hver hånd. Båden har hverken været udstyret med sejl eller ror. Den kan være blevet brugt i forbindelse med fiskeri og sejlads i beskyttede farvande, fx i voldgraven, og er sandsynligvis bygget af overskudsmaterialer fra Valdemar 4. Atterdags omfattende ombygning og udvidelse af Vordingborg Slot i anden halvdel af 1300-tallet.